Komisijos direktyva 2003/47/EB
2003 m. birželio 4 d.
iš dalies pakeičianti Direktyvos 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje II, IV ir V priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje [1] su paskutiniais pakeitimais, padarytais Komisijos direktyva 2003/22/EB [2], ypač į jos 14 straipsnio antrosios dalies c punktą,
atsižvelgdama į suinteresuotųjų šalių susitarimą,
kadangi:
(1) Portugalijos pateikta informacija, pagrįsta naujais tyrimais, rodo, kad nuo Gonipterus scutellatus Gyll. apsaugota zona turėtų būti pakeista ir apribota tik Azorų salomis.
(2) Dėl kanceliarinės klaidos ruošiant Komisijos direktyvą 2002/36/EB [3], iš dalies keičiančią tam tikrus Direktyvos 2000/29/EB priedus, buvo neteisingai priimtos naujos nuostatos dėl dirvožemio ir auginimo terpių, prilipusių arba susijusių su augalais, kurių kilmė Kipras ir Malta.
(3) Dėl kanceliarinės klaidos ruošiant Direktyvą 2002/36/EB, Direktyvos 2000/29/EB V priedo B dalies I antraštės 2 punkto tekstas buvo pakeistas, nenurodant atitinkamų augalų produktų.
(4) Todėl Direktyvos 2000/29/EB atitinkami priedai turėtų būti iš dalies keičiami.
(5) Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2000/29/EB II, IV ir V priedai yra iš dalies pakeičiami, kaip nurodyta šios direktyvos priede.
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 2003 m. birželio 15 d., įgyvendina šią direktyvą Apie tai jos nedelsdamos praneša Komisijai.
Jos tas nuostatas taiko nuo 2003 m. birželio 16 d.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės nedelsdamos pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus. Komisija apie tai praneša kitoms valstybėms narėms.
3 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2003 m. birželio 4 d.